Man wat glo vrou vermoor wéér vasGill Packham. Foto: Via Facebook Robin Packham, die man wat teregstaan vir die moord op sy vrou, Gill, is weer in hegtenis geneem nadat hy vroeër op borgtog vrygelaat is. Lt.kol. Andrè Traut, woordvoerder van die polisie, het bevestig ŉ 57-jarige man is Donderdagaand deur die Dieprivier-polisie in hegtenis geneem met ŉ lasbrief rakende die verbreking van sy borgtogvoorwaardes en intimidasie van getuies in verband met ŉ moord wat op 22 Februarie gepleeg is. “Hy sal na verwagting Dinsdag in die Wes-Kaapse hooggeregshof verskyn,” het Traut gesê. Gill (57) is op 22 Februarie deur ŉ familielid by die Dieprivier-polisie in Kaapstad as vermis aangemeld. Die polisie het later die aand op ŉ brandende BMW by die Dieprivier-treinstasie afgekom. Nadat die vlamme geblus is, is die verbrande liggaam van ŉ vrou in die kattebak van die motor aangetref. Die liggaam is later as dié van Gill geïdentifiseer. Die staat voer aan Packham het Gill vermoor deur haar met ŉ stomp voorwerp te slaan en dat hy probeer het om die misdaad weg te steek deur die motor met haar liggaam daarin aan die brand te steek. Die staat voer ook aan dat Packham skuldig is aan dwarsboming van die gereg omdat hy glo vals inligting aan die polisie verskaf het tydens hul ondersoek in ŉ poging om hulle te mislei. Robin en Gill Packham. Foto: Facebook Packham is op 1 Maart in hegtenis geneem in verband met die moord op sy vrou. Hy is kort daarna op borgtog van R50 000 vrygelaat. Sy streng borgtogvoorwaardes het onder meer ingehou dat hy twee keer per week by ŉ polisiestasie aanmeld, sy paspoort inhandig en nie met getuies kontak maak nie. Volgens die klagstaat wat verlede maand op Packham beteken is, voer die staat aan dat hy en sy vrou glo huweliksprobleme gehad het. Luidens die klagstaat het die Packham-egpaar saam in Constantia gewoon, maar was dit vir maande voor Gill se dood glo duidelik dat hulle huweliksprobleme ervaar het. Die egpaar het twee volwasse kinders wat teen daardie tyd reeds uit die huis was. Volgens die staat is Gill se motor die dag waarop sy vermis geraak het in die verkeer opgemerk met ŉ man agter die stuur. ŉ Ooggetuie het glo ook gesien hoe Packham van die Dieprivier-treinstasie af wegry nadat Gill se motor daar aan die brand gesteek is. Packham moet op 26 Oktober in die Wes-Kaapse hooggeregshof verskyn vir voorvonnisverrigtinge in verband met die moordsaak. Lees die vorige berigte oor Gill Packham op Maroela Media.